選仙圖
作者：彭汝礪
朝代：宋

paragraphs: 自昔黄老言無爲，謬說汗漫爲神仙。
古人力探源未塞，今世復用根尤堅。
仙經自是物外來，畫圖誰向人間傳。
碧油堂印始等差，洞天福地分後先。
勢窮或滯酆都幽，採勝即上崑崙巔。
得失無端見掌握，勝負有勢生迴旋。
終朝相視何爲哉，萬事不齊俱偶然。
物雖無庸意甚遠，爲子探取題詩篇。